# Kansaneläkelaitoksen kuntoutusetuuksista ja kuntoutusrahaetuuksista annetun lain (566/2005,myöh. KKRL) 12 §:n tutkimusrahoituksen yleiset ehdot Soveltamisala

Tässä sovittava tutkimusrahoitus perustuu Kansaneläkelaitoksen kuntoutusetuuksista ja kuntoutusrahaetuuksista annetun lain (566/2005, myöh. KKRL) 12 §:n 3 momentissa tarkoitettuun rahoitukseen.

Näitä yleisiä sopimusehtoja sovelletaan Kelan ja tutkimuksen suorittajan välisissä tutkimusrahoitussopimuksissa. Sopijapuolet voivat kirjallisesti sopia näiden ehtojen yksittäisten määräysten muuttamisesta tai poissulkemisesta taikka asettaa lisäehtoja.

# Sopimus

Sopimusasiakirjoja ovat:

* sopimus tutkimusrahoituksesta liitteenään tutkimus- ja rahoitussuunnitelma, Edistymis- ja kustannusseurantalomake ja aikataulu sekä
* KKRL 12:§n tutkimusrahoituksen yleiset ehdot.

Sopimukseen tehtävistä muutoksista ja lisäyksistä on sovittava kirjallisesti sopijapuolten kesken. Myös sähköisessä muodossa tehdyt muutokset sopimusehtoihin katsotaan kirjallisesti tehdyiksi. Jos sopimusasiakirjojen välillä on ristiriitaa, sovelletaan ensin tutkimussopimusta, sitten yleisiä ehtoja ja lopuksi tutkimussuunnitelmaa tai muita liitteitä.

# Luottamuksellisuus, salassapito ja henkilötietojen käsittely

Tutkimuksen suorittaja sitoutuu pitämään salassa Kelan luottamukselliseksi merkitsemät tiedot sekä noudattamaan viranomaisten toiminnan julkisuudesta annetun lain (621/1999) ja muun lainsäädännön edellyttämää salassapitoa. Jos tutkimuksen suorittaminen edellyttää henkilötietojen käsittelyä, tutkimuksen suorittaja sitoutuu noudattamaan EU:n yleisen tietosuoja-asetuksen [(EU) 2016/679], tietosuojalain (1050/2018) ja muun voimassa olevan lainsäädännön asettamia henkilötietojen käsittelyä koskevia vaatimuksia. Salassapitovelvollisuus jatkuu myös sopimuksen päättymisen jälkeen.

# Hanketietojen julkisuus

Molemmilla sopijapuolilla on lupa käyttää ja julkistaa hanketietoja, kuten esimerkiksi rahoittaja- ja rahoitustietoja.

# Tutkimustulosten julkisuus

Tutkimustulosten tulee olla julkisesti saatavilla. Tulokset tulee ensisijaisesti julkaista vertaisarvioidussa tieteellisessä tai ammatillisessa aikakauslehdessä tai julkaisusarjassa. Tutkimuksen suorittajalla on oikeus valita julkaisukanava.

Tutkimusrahoitusta ei voi käyttää kaupallisiin tarkoituksiin. Tämä ehto koskee tämän tutkimusrahoituksen perusteella syntyviä oikeuksia ja se säilyy voimassa myös sopimuksen päättymisen jälkeen.

# Tutkimushankkeen etenemisen ja tulosten raportointi

Tutkimusrahoituksen ensimmäinen erä maksetaan tutkimuksen suorittajan laskua vastaan sopimuksen tultua allekirjoitetuksi.

Ennen rahoituksen viimeisen erän maksamista tulee suorittajan toimittaa täytetty Edistymis- ja kustannusseurantalomake, loppuraportti (esimerkiksi hankkeen julkaisu(t), käsikirjoitus(t) tai muu yksityiskohtainen kuvaus hankkeesta ja sen tuloksista) ja loppuraportin yleistajuinen 1- 2-sivuinen suomen- tai ruotsinkielinen tiivistelmä. Loppuraportin tiivistelmässä tulee kuvata hankkeen tulokset ja siinä on mainittava hankkeen tuotokset, esimerkiksi julkaisut viitetietoineen. Tiivistelmä julkaistaan Kelan internetsivuilla.

Jos rahoitus maksetaan tutkimuksen suorittajalle useammassa kuin kahdessa erässä, ennen muiden laskujen lähettämistä tulee toimittaa täytetty Edistymis- ja kustannusseurantalomake tutkimushankkeen etenemisestä.

Raportoinnissa on kiinnitettävä erityistä huomiota hankkeen tulosten hyödynnettävyyteen. Loppuraportti tehdään kaikista hankkeista.

Tutkimuksesta tehtävissä julkaisuissa, joista tulee lähettää 1 kpl Kelan tutkimusyksikköön, tulee ilmoittaa Kela rahoittajana ja/tai yhteistyötahona.

Raporteista ei makseta erillistä korvausta, vaan ne sisältyvät tässä sovittavan tutkimusrahoituksen ehtoihin.

# Oikeudet tutkimustuloksiin, tutkimusaineistoihin ja laitteisiin

Oikeudet (ml. tekijänoikeus) sopimuksen perusteella syntyviin raportteihin, selvityksiin ja muihin tuloksiin kuuluvat tutkimuksen suorittajalle.

Maksuerien tultua suoritetuiksi Kelalla on rajoituksetta oikeus hyödyntää ilmaiseksi omassa toiminnassaan ja ottaa myöhemmin käyttöön tutkimushankkeen tulokset, tutkimukseen liittyvästä interventiosta saadut kokemukset ja toteuttamiskelpoiset mallit, jotka Kelalle on toimitettu raporteissa ja/tai julkaisussa. Oikeuksia luovutettaessa tutkimuksen suorittaja on vastuussa siitä, että tässä sopimusehtojen kohdassa mainittu Kelan rinnakkainen käyttöoikeus tutkimuksen tuloksiin turvataan. Tämä ehto säilyy voimassa myös sopimuksen päättymisen jälkeen.

Tutkimuksen yhteydessä mahdollisesti hankitut laitteet kuuluvat tutkimuksen suorittajalle.

Kelalla ei ole oikeutta kerättyyn tutkimusaineistoon ellei toisin sovita.

# Tutkimusryhmä

Tutkimusryhmän kokoonpanosta sovitaan tutkimussopimuksessa. Tutkimuksen suorittaja on oikeutettu vaihtamaan tutkijoita ja muuta henkilöstöä sekä käyttämään alihankkijoita, mikäli tutkimussuoritteen aikaansaaminen sitä vaatii. Tutkijoiden vaihdosta on kirjallisesti ilmoitettava Kelalle. Tutkimuksen suorittaja vastaa tutkijoiden, henkilöstön ja alihankkijoiden toiminnasta kuin omastaan sekä siitä, että nämä noudattavat tässä tutkimussopimuksessa sovittua.

# Ohjausryhmä

Sopijapuolet voivat asettaa tutkimuksen suorittamista varten ohjausryhmän. Ohjausryhmän tehtävänä on koordinoida tutkimuksen suorittamista. Ohjausryhmän henkilöistä sovitaan yhdessä. Henkilömuutoksista on ilmoitettava kirjallisesti toiselle sopijapuolelle.

# Tutkimuksen suorittajan vastuu ja velvollisuudet

Tutkimuksen suorittaja vastaa tutkimushankkeen suorittamisesta sopimuksen mukaisesti. Suorittaja vastaa siitä, että tehtävät suoritetaan käyttäen tarkoituksenmukaisia tieteellisiä menetelmiä ja asiantuntemusta sekä siitä, että tutkimuksen suorittamisessa noudatetaan voimassaolevaa lainsäädäntöä, hyvää tieteellistä käytäntöä sekä hyviä tutkimuseettisiä ja tietosuojaan sekä tietoturvaan liittyviä menettelyjä. Tutkimuksen suorittaja vastaa siitä, että sillä on tutkimushankkeen suorittamisen edellyttämät luvat ja käyttöoikeudet, sekä tarvittaessa eettisen toimikunnan puoltava lausunto.

Tutkimussuunnitelmaan tehtäviin oleellisiin sisällöllisiin muutoksiin on hankittava Kelalta kirjallinen lupa.

Tutkimusrahoitus tulee käyttää siihen tarkoitukseen kuin se on myönnetty. Mikäli käyttötarkoitusta muutetaan ilman yhteistä sopimusta, Kelalla on oikeus periä maksamansa tutkimusrahoitus takaisin.

Tutkimuksen suorittaja vastaa Kelalle aiheutuneista välittömistä vahingoista. Suorittajan vastuu rajoittuu Kelan sopimuksen mukaan tutkimuksen suorittajalle suorittaman maksun määrään. Kela ei vastaa tutkimuksen suorittajalle aiheutuneista vahingoista, ellei pakottavasta lainsäädännöstä muuta johdu. Sopijapuolet eivät ole vastuussa toisilleen tutkimushankkeen yhteydessä aiheuttamastaan epäsuorasta tai välillisestä vahingosta.

Jollei toisin ole sovittu, tutkimuksen suorittajan vastuu päättyy kuuden (6) kuukauden kuluttua sopimuksen perusteella syntyneen suoritteen luovuttamisesta Kelalle. Mikäli luovuttaminen viivästyy Kelan syystä, määräaika alkaa hetkestä, jolloin luovutuksen olisi pitänyt viimeistään tapahtua. Vaatimukset tutkimuksen suorittajaa kohtaan on esitettävä kolmen (3) kuukauden kuluessa suorittajan vastuuajan päättymisestä.

Näiden ehtojen mukaiset vahingonkorvausvelvollisuuden rajoitukset eivät sovellu tilanteeseen, jossa sopijapuoli on aiheuttanut vahingon tahallisesti tai törkeällä huolimattomuudella, tai vahinkoihin, jotka on aiheutettu Kelalle rikkomalla sovittuja salassapitoehtoja tai loukkaamalla toisen sopijapuolen tai kolmannen osapuolen immateriaalioikeuksia.Tämä kohta säilyy voimassa myös sopimuksen päättymisen jälkeen.

# Tutkimuksen suorittamisen vaarantuminen ja ylivoimainen este

Sopijapuolten on viipymättä ilmoitettava toisilleen seikoista, jotka saattavat vaarantaa tutkimuksen suorittamisen.

Jos sopimusvelvoitteen viivästyminen johtuu ylivoimaisesta esteestä, sopimusvelvoitteen täyttämisaikaa jatketaan niin paljon kuin kaikki tapaukseen vaikuttavat olosuhteet huomioon ottaen on pidettävä kohtuullisena.

Ylivoimaisena esteenä pidetään tapahtumaa, joka estää tai tekee kohtuuttoman vaikeaksi tutkimuksen suorittamisen määräajassa; tällaisia ovat sota, kapina, luonnonmullistus, yleinen energiajakelun keskeytyminen, tulipalo, suorittajan tai rahoittajan toimintaedellytysten oleellinen rajoitus, lakko, saarto tai muu yhtä merkittävä ja epätavallinen sopijapuolista riippumaton syy; alihankkijan viivästys em. syistä katsotaan myös ylivoimaiseksi esteeksi.

# Sopimuksen purkaminen

Mikäli sopijapuoli rikkoo oleellisesti sopimuksen ehtoja, eikä korjaa rikkomustaan 30 päivän kuluessa saatuaan rikkomuksesta kirjallisen huomautuksen, toisella sopijapuolella on oikeus purkaa sopimus ilmoittamalla siitä viivytyksettä kirjallisesti toiselle sopijapuolelle.

Kummallakin sopijapuolella on oikeus purkaa sopimus, jos sopimuksen täyttäminen ylivoimaisen esteen jatkumisen johdosta tulee mahdottomaksi tai viivästyy oleellisesti tai yli kuusi (6) kuukautta.

Mikäli sopimus puretaan, Kela maksaa hyväksytysti suoritetusta tutkimushankkeen osasta korvauksen sovitun veloitusperusteen mukaisesti purkamispäivään tai töiden lopettamishetkeen saakka, mikäli töitä sovitaan tehtäväksi purkamispäivän jälkeen. Mikäli tutkimuksen suorittajalle on maksettu ennakkomaksuna tätä suurempi määrä, Kelalla on oikeus periä liikaa maksettu osuus takaisin.

# Erimielisyydet

Tämän sopimuksen tulkinnassa sovelletaan Suomen lakia. Sopimusta koskevat erimielisyydet ratkaistaan ensisijaisesti keskinäisin neuvotteluin. Jos sopijapuolten erimielisyys ei ratkea neuvotteluin yhden kuukauden kuluessa neuvottelujen aloittamisesta, kummallakin sopijapuolella on oikeus jättää erimielisyys ratkaistavaksi Helsingin käräjäoikeuteen.